**felavatták a tálentum református óvodát szentesen**

*A Tiszántúli Református Egyházkerületben 19 településen 23 óvoda épült vagy újult meg az Országos Óvoda Programnak köszönhetően*

**A Magyarországi Református Egyház Országos Óvoda Programjának keretében a Tiszántúli Református Egyházkerületben 2023. szeptember 23-án tartották meg a szentesi Tálentum Református Óvoda és mini bölcsőde avató ünnepségét. Az ünnepi istentisztelettel kezdődő eseményen** **dr. Fekete Károly, a Magyarországi Református Egyház Tiszántúli Református Egyházkerületének püspöke tartotta meg az igehirdetést, az avatóünnepségen Fürjes Zoltán, a Miniszterelnökség egyházi és nemzetiségi kapcsolatokért felelős helyettes államtitkára mondott ünnepi beszédet.**

*Szentes, 2023. szeptember 23.* – Az egész országot érintő projekt keretében a Tiszántúli Református Egyházkerületben 23 óvoda épült vagy újult meg, illetve bővült ki. A beruházások eredményeképpen csaknem kétszeresére bővült az óvodai és mini bölcsődei férőhelyek száma az egyházkerületben.

A szeptember 23-án felavatott szentesi Tálentum Református Óvoda épülete az Országos Óvoda Program keretében újult meg és bővült ki. Az ünnepi rendezvény hálaadó istentisztelettel kezdődött, ahol Fehér Csaba, a Szentes Nagytemplomi Egyházközség lelkipásztora mondta el apostoli köszöntőjét, és üdvözölte a jelenlévőket, majd dr. Fekete Károly, a Magyarországi Református Egyház Tiszántúli Református Egyházkerületének püspöke tartott igehirdetést. Ezt követően Farkas Sándor országgyűlési képviselő, az Agrárminisztérium miniszterhelyettese és Szabó Zoltán Ferenc, Szentes polgármestere tartotta meg ünnepi beszédét. A hálaadó istentiszteletet követően dr. Fürjes Zoltán egyházi és nemzetiségi kapcsolatokért felelős helyettes államtitkár beszédét hallgathatták meg a vendégek felújított imaházban, majd Fehér Csaba lelkipásztor beszélt az imaház és a templomi orgona felújításáról, valamint az újonnan elkészült óvodáról. Az ünnepség végén dr. Fekete Károly püspök ünnepélyesen megáldotta az épületegyüttest. Az óvoda kapui ugyan szeptember elejétől már fogadják a gyermekeket, de az ünnepi szalagátvágással jelképesen is megnyílhatott az intézmény.

A szentesi projekt során az eredetileg imaházként működő épületet bővítették, átalakították, és új épületrészt is kapott, hogy minden funkciónak megfeleljen. A tágas, korszerű, több mint 1000 négyzetméteres épületkomplexumban három óvodai csoporttal 75 gyermeket tudnak fogadni. Az óvoda mellett mini bölcsőde is működik az intézményben.

A Tiszántúli Református Egyházkerületben 23 helyszínt érintett az óvodaprogram a terület 19 településén, ebből 15 óvoda teljesen újonnan épült, 7 óvodát felújítottak, egyet megvásároltak. A fejlesztésben érintett csoportok száma 90 volt, ebből 49 új csoport jött létre. A beruházások eredményeképpen 1122 új óvodai és mini bölcsődei férőhely született, amely a meglévőkkel együtt 2167 férőhelyet jelent ebben az egyházkerületben. A fejlesztéseknek köszönhetően 170 új munkahellyel is bővült az egyházkerületi intézményhálózat.

A Tiszántúli Egyházkerületben érintett 19 település: *Mándok, Fehérgyarmat, Kisvárda, Vásárosnamény, Mátészalka, Nyíregyháza, Nyírbátor, Balmazújváros, Debrecen, Kunhegyes, Püspökladány, Berettyóújfalu, Karcag, Túrkeve, Békés, Szentes, Gyula, Szeged, Makó*. A Tiszántúli Református Egyházkerületben összesen 10,8 milliárd forint állami támogatással valósulhattak meg a beruházások.

A Magyarországi Református Egyház Országos Óvoda Programja 2018-ban indult el, a 35 milliárd forintos összköltségű fejlesztések eredményeképpen hazánkban 66 beruházás valósult meg, közülük 46 helyszínen épült új intézmény, 18 helyszínen már meglévő épület felújítása, korszerűsítése történt, két helyszínen a teljes külső és belső eszközparkot cserélték le.

**A szentesi ünnepségen levetített kisfilm, a rendezvényen készült fotók és videó az alábbi linkről tölthető le, és szabadon felhasználható:**

https://drive.google.com/drive/folders/12E6zhbx9CaYXBx0RTigZ9whT7qaVDVUo

**Részletes információk az Országos Óvoda Program honlapján olvashatóak:** <http://www.orszagosovodaprogram.hu/>

**Interjúegyeztetés, további sajtóinformációk:**

Szabó Mária

+36 30 832-66-11

szabo@preport.eu